CELEX: 32021R0517
Language: fi
Date: 2021-02-11 00:00:00
Title: Komission delegoitu asetus (EU) 2021/517, annettu 11 päivänä helmikuuta 2021, delegoidun asetuksen (EU) 2017/2361 muuttamisesta kriisinratkaisuneuvoston hallintomenojen kattamiseksi maksettavia hallintomaksuja koskevien järjestelyjen osalta

25.3.2021   
               
               
                  FI
               
               
                  Euroopan unionin virallinen lehti
               
               
                  L 104/30
               
            
         KOMISSION DELEGOITU ASETUS (EU) 2021/517,
         annettu 11 päivänä helmikuuta 2021,
         delegoidun asetuksen (EU) 2017/2361 muuttamisesta kriisinratkaisuneuvoston hallintomenojen kattamiseksi maksettavia hallintomaksuja koskevien järjestelyjen osalta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhdenmukaisten sääntöjen ja yhdenmukaisen menettelyn vahvistamisesta luottolaitosten ja tiettyjen sijoituspalveluyritysten kriisinratkaisua varten yhteisen kriisinratkaisumekanismin ja yhteisen kriisinratkaisurahaston puitteissa sekä asetuksen (EU) N:o 1093/2010 muuttamisesta 15 päivänä heinäkuuta 2014 annetun Euroopan parlamentin ja neuvoston asetuksen (EU) N:o 806/2014 (1) ja erityisesti sen 65 artiklan 5 kohdan,
         sekä katsoo seuraavaa:
         
                     (1)
                  
                  
                     Komission delegoidussa asetuksessa (EU) 2017/2361 (2) tarkoitettuja yksilöllisiä vuotuisia hallintomaksuja laskiessaan kriisinratkaisuneuvosto tukeutuu erityisesti kokonaisvaroja ja kokonaisriskejä koskeviin tietoihin, jotka Euroopan keskuspankki (EKP) kerää niiltä yhteisöiltä, joihin sovelletaan yhteistä kriisinratkaisumekanismia, Euroopan keskuspankin asetuksessa (EU) N:o 1163/2014 (3) tarkoitettujen valvontamaksujen laskemiseksi. Tämän vuoksi ja delegoidun asetuksen (EU) 2017/2361 6 artiklan mukaisesti EKP toimittaa kriisinratkaisuneuvostolle vuosittain keräämänsä tiedot kustakin hallintomaksuvelvollisesta. Kyseiset tiedot on toimitettava viiden työpäivän kuluessa EKP:n valvontamaksuilmoitusten antamisesta ja joka tapauksessa viimeistään 31 päivänä joulukuuta sinä vuonna, jolta valvontamaksuilmoitukset annetaan.
                  
               
                     (2)
                  
                  
                     Asetusta (EU) N:o 1163/2014 on muutettu Euroopan keskuspankin asetuksella (EU) 2019/2155 (4) muun muassa sen järjestelmän muuttamiseksi, jolla EKP kerää tiedot valvontamaksujen määrittämistä varten. Ennen kyseistä muutosta asetuksessa (EU) N:o 1163/2014 säädettiin vuotuisten valvontamaksujen maksamisesta ennakkoon EKP:lle. Muutoksen jälkeen asetuksessa (EU) N:o 1163/2014 säädetään valvontamaksujen perimisestä vasta asianomaisen valvontamaksukauden päätyttyä, kun todelliset vuosikustannukset on määritetty, ja edellytetään, että EKP antaa vuosittain valvontamaksuilmoituksen kullekin valvontamaksuvelvolliselle kuuden kuukauden kuluessa seuraavan valvontamaksukauden alkamisesta.
                  
               
                     (3)
                  
                  
                     Koska EKP kerää valvontamaksuja vasta kriisinratkaisuneuvoston varainhoitovuoden alkamisen jälkeen, se voi toimittaa uusimmat tiedot kriisinratkaisuneuvostolle vasta myöhemmin. Delegoidussa asetuksessa (EU) 2017/2361 säädettyjen tietojen toimittamista EKP:ltä kriisinratkaisuneuvostolle koskevien määräaikojen johdosta kriisinratkaisuneuvostolla ei enää ole mahdollisuutta laskea ja kerätä ennakkoon tietyn varainhoitovuoden yksilöllisiä vuotuisia hallintomaksuja. Johdonmukaisuuden säilyttämiseksi kriisinratkaisuneuvoston hallintomaksujen ennakkoperimisjärjestelmän ja EKP:n uuden järjestelmän välillä ja jotta kriisinratkaisuneuvosto voisi jatkaa vuotuisten hallintomaksujen laskemista ja keräämistä ennakkoon, delegoidun asetuksen (EU) 2017/2361 mukaisia tietojen toimittamisen ja hallintomaksuja koskevien ilmoitusten antamisen määräaikoja olisi muutettava. Koska EKP:n määräaika valvontamaksujen laskuttamiselle on kunkin vuoden kesäkuun loppuun mennessä, kriisinratkaisuneuvostolla olisi oltava oikeus kerätä hallintomaksueriä ennakkoon kyseistä päivämäärää edeltävän varainhoitovuoden osan menojen kattamiseksi. Yhteisöille ja konserneille sekä kriisinratkaisuneuvostolle aiheutuvan hallinnollisen rasitteen minimoimiseksi maksuerät olisi kerättävä vain suoraan kriisinratkaisuneuvoston vastuulle kuuluvilta yhteisöiltä ja konserneilta.
                  
               
                     (4)
                  
                  
                     Delegoidun asetuksen (EU) 2017/2361 soveltamisesta saatu kokemus on osoittanut, että on tärkeää, että niiden yhteisöjen ryhmän koostumuksessa tapahtuneet muutokset, jotka kuuluvat asetuksen (EU) N:o 806/2014 2 artiklan soveltamisalaan ja jotka sen vuoksi ovat velvoitettuja osallistumaan kriisinratkaisuneuvoston hallintomenoihin, otetaan oikea-aikaisesti huomioon hallintomaksujen vuotuisessa laskennassa. Kriisinratkaisuneuvoston olisi sen vuoksi käytettävä kyseisten yhteisöjen ryhmän koostumusta koskevia uusimpia tietoja. EKP:n, kansallisten kriisinratkaisuviranomaisten ja kansallisten toimivaltaisten viranomaisten olisi sen vuoksi autettava kriisinratkaisuneuvostoa kaikilla asiaan liittyvillä tiedoilla sen arvioimiseksi, onko yhteisö velvollinen osallistumaan kriisinratkaisuneuvoston hallintomenoihin. Lisäksi on tarpeen selventää, miten kriisinratkaisuneuvoston on käsiteltävä tapauksia, joissa siirtyminen niiden yhteisöjen ryhmään, jotka ovat velvollisia osallistumaan kriisinratkaisuneuvoston hallintomenoihin, tapahtuu sellaisena ajankohtana vuodesta, jolloin EKP ei enää määritä vastaavia tietoja.
                  
               
                     (5)
                  
                  
                     Toiminnallisista syistä kriisinratkaisuneuvostolla on oltava selkeä määräaika niiden yhteisöjen ryhmän koostumuksen määrittämistä varten, jotka tulevat vuotuisten hallintomaksujen laskennan piiriin minä tahansa vuonna. Kriisinratkaisuneuvoston olisi tarkistettava laskelmaa seuraavana vuonna, jotta kyseisen määräajan jälkeen tapahtuneet mahdolliset muutokset voidaan ottaa huomioon.
                  
               
                     (6)
                  
                  
                     EKP:n siirtyminen maksujen ennakkojärjestelmästä jälkikäteisjärjestelmään on johtanut siihen, että tietojen toimittamisessa EKP:ltä kriisinratkaisuneuvostolle on tauko joulukuusta 2019 kesäkuuhun 2021. Varainhoitovuodeksi 2021 tarvitaan siirtymäjärjestelyjä sen varmistamiseksi, että kriisinratkaisuneuvosto pystyy keräämään varat vuoden 2021 hallintomenojensa kattamiseksi sen käytettävissä kyseisen vuoden alussa olevien tietojen perusteella. Jotta voidaan ottaa huomioon hallintomaksuihin osallistuvien yhteisöjen tilanne lähempänä varainhoitovuotta 2021, kriisinratkaisuneuvoston olisi kuitenkin laskettava hallintomaksut uudelleen vuonna 2022 sen saataville tällä välin tulleiden uusimpien tietojen perusteella. Varainhoitovuonna 2021 maksettavan yksilöllisen vuotuisen hallintomaksun määrän, joka lasketaan uudelleen vuonna 2022, ja kyseisen hallintomaksun vuonna 2021 lasketun määrän välinen erotus olisi lisättävä varainhoitovuonna 2022 maksettavan yksilöllisen vuotuisen hallintomaksun määrään tai vähennettävä siitä.
                  
               
                     (7)
                  
                  
                     Koska kriisinratkaisuneuvoston on sovellettava mahdollisimman pian vuoden alussa siirtymäjärjestelyjä, joilla kerätään hallintomaksuja kriisinratkaisuneuvoston hallintomenojen kattamiseksi varainhoitovuonna 2021, tämän asetuksen olisi tultava voimaan sitä päivää seuraavana päivänä, jona se julkaistaan. Tällä aikaisella voimaantulolla ei ole vaikutusta hallintomaksuvelvollisiin yhteisöihin, sillä delegoidun asetuksen (EU) 2017/2361 6 artiklan 7 kohdassa on jo vahvistettu yleissääntö, jonka mukaan kriisinratkaisuneuvosto voi käyttää viimeisimpiä käytettävissä olevia tietoja hallintomaksujen laskemiseen, jos EKP ei ole toimittanut sille uusimpia tietoja ajoissa. Asianomaisilta yhteisöiltä ei sen vuoksi edellytetä mitään valmisteluja.
                  
               
                     (8)
                  
                  
                     Sen vuoksi delegoitua asetusta (EU) 2017/2361 olisi muutettava,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan delegoitu asetus (EU) 2017/2361 seuraavasti:
            
                        1)
                     
                     
                        Lisätään 4 a artikla seuraavasti:
                        
                           ”4 a artikla
                           Yksittäisten vuotuisten hallintomaksujen ennakkomaksuerät
                           
                              1.   Kriisinratkaisuneuvosto voi kunakin varainhoitovuonna ennen 6 artiklan 1 kohdassa tarkoitettujen tietojen vastaanottamista kerätä kyseisen varainhoitovuoden osalta yksilöllisten vuotuisten hallintomaksujen ennakkomaksueriä enintään 75 prosenttia 3 artiklan 1 kohdassa tarkoitetusta vuotuisten hallintomaksujen määrästä 4 artiklan 1 kohdan a alakohdassa tarkoitetuilta yhteisöiltä ja konserneilta. Kunkin yhteisön tai konsernin ennakkomaksuerät lasketaan suhteessa kyseiselle yhteisölle tai konsernille välittömästi edeltävänä varainhoitovuonna laskettuihin yksilöllisiin vuotuisiin hallintomaksuihin.
                           
                           
                              2.   Kriisinratkaisuneuvosto vähentää ennakkomaksuerän yhteisön tai konsernin kyseisen varainhoitovuoden yksilöllisestä vuotuisesta hallintomaksusta.”
                           
                        
                     
                  
                        2)
                     
                     
                        Muutetaan 6 artikla seuraavasti:
                        
                                    a)
                                 
                                 
                                    korvataan 1 kohta seuraavasti:
                                    
                                       ”1.   Kunakin vuonna viiden työpäivän kuluessa siitä, kun EKP on antanut valvontamaksuilmoituksen asetuksen (EU) N:o 1163/2014 12 artiklan 1 kohdan mukaisesti, ja joka tapauksessa viimeistään 7 päivänä heinäkuuta sinä vuonna, jona valvontamaksuilmoitukset annetaan, EKP antaa kriisinratkaisuneuvostolle tiedot kustakin hallintomaksuvelvollisesta, sellaisina kuin EKP on niitä kyseisenä vuonna käyttänyt valvontamaksujen määrittämiseen asetuksen (EU) N:o 1163/2014 mukaisesti.”;
                                    
                                 
                              
                                    b)
                                 
                                 
                                    lisätään 2 a kohta seuraavasti:
                                    
                                       ”2 a.   Jos hallintomaksuvelvollinen on sijoittautunut tiettynä varainhoitovuonna eikä ole asetuksen (EU) N:o 1163/2014 10 artiklan 3 kohdan bc alakohdassa tarkoitettu valvottava yhteisö tai valvottava ryhmittymä, sen yksilöllinen vuotuinen hallintomaksu kyseiselle varainhoitovuodelle ja seuraavalle varainhoitovuodelle on laskettava asettamalla valvontamaksutekijät nollaan. Kolmantena varainhoitovuonna, jona hallintomaksuvelvollisen on maksettava yksilöllinen vuotuinen hallintomaksu, kahden edeltävän varainhoitovuoden hallintomaksu lasketaan uudelleen kyseisenä varainhoitovuonna käytettyjen valvontamaksutekijöiden perusteella ja erotus tasataan vastaavasti.”;
                                    
                                 
                              
                                    c)
                                 
                                 
                                    korvataan 4 kohta seuraavasti:
                                    
                                       ”4.   Jos kriisinratkaisuneuvoston on tätä asetusta sovellettaessa selvitettävä, kuuluuko yhteisö konserniin, joka on nimennyt tietyn hallintomaksuvelvollisen, tai tarkistettava, onko yhteisö velvollinen osallistumaan kriisinratkaisuneuvoston hallintomenoihin, EKP:n, kansallisten kriisinratkaisuviranomaisten ja kansallisten toimivaltaisten viranomaisten on autettava kriisinratkaisuneuvostoa kaikilla asiaan liittyvillä tiedoilla.”;
                                    
                                 
                              
                                    d)
                                 
                                 
                                    korvataan 6 kohta seuraavasti:
                                    
                                       ”6.   Tiettynä varainhoitovuonna maksettavien yksilöllisten vuotuisten hallintomaksujen laskemista varten kriisinratkaisuneuvoston on käytettävä EKP:n kyseisenä varainhoitovuonna valvontamaksujen määrittämiseksi edeltävän vuoden osalta asetuksen (EU) N:o 1163/2014 mukaisesti käyttämiä ja kriisinratkaisuneuvostolle tämän artiklan mukaisesti toimittamia tietoja.”
                                    
                                 
                              
                  
                        3)
                     
                     
                        Muutetaan 7 artikla seuraavasti:
                        
                                    a)
                                 
                                 
                                    lisätään 4 a kohta seuraavasti:
                                    
                                       ”4 a.   Tiettynä varainhoitovuonna maksettavien yksilöllisten vuotuisten hallintomaksujen laskemista varten kriisinratkaisuneuvosto ottaa seuraavana varainhoitovuonna huomioon 1, 2 ja 3 kohdassa tarkoitetut muutokset, jotka tapahtuvat kyseisen varainhoitovuoden 1 päivän tammikuuta jälkeen.”;
                                    
                                 
                              
                                    b)
                                 
                                 
                                    korvataan 6 kohta seuraavasti:
                                    
                                       ”6.   Jollei 6 artiklan 2 a kohdan säännöksistä muuta johdu, yksilöllisiä vuotuisia hallintomaksuja ei mukauteta sellaisten yhteisöjen tai konsernien osalta, joita tämän artiklan 1, 2 tai 3 kohdassa tarkoitetut muutokset eivät koske.”
                                    
                                 
                              
                  
                        4)
                     
                     
                        Korvataan 8 artiklan 3–8 kohta seuraavasti:
                        
                           ”3.   Hallintomaksua koskevassa ilmoituksessa on mainittava yksilöllisen vuotuisen hallintomaksun määrä tai 4 a artiklassa tarkoitettu ennakkomaksuerä ja tapa, jolla vuotuinen hallintomaksu tai ennakkomaksuerä on maksettava. Hallintomaksua koskeva ilmoitus on perusteltava asianmukaisesti ottaen huomioon yksilöllistä hallintomaksua koskevan päätöksen tai ennakkomaksuerää koskevan päätöksen tosiasialliset ja oikeudelliset näkökohdat.
                        
                        
                           4.   Kriisinratkaisuneuvoston on osoitettava kaikki muu yksilöllistä vuotuista hallintomaksua koskeva viestintä, myös 10 artiklan 8 kohdan mukainen tasausta koskeva päätös, ja tarvittaessa ennakkomaksuerää koskeva viestintä, hallintomaksuvelvolliselle.
                        
                        
                           5.   Yksilöllinen vuotuinen hallintomaksu tai ennakkomaksuerä maksetaan euroina.
                        
                        
                           6.   Hallintomaksuvelvollisen on maksettava yksilöllisen vuotuisen hallintomaksun tai ennakkomaksuerän määrä 35 kalenteripäivän kuluessa hallintomaksua koskevan ilmoituksen antamisesta. Hallintomaksuvelvollisen on noudatettava hallintomaksua koskevassa ilmoituksessa vahvistettuja yksilöllisen vuotuisen hallintomaksun tai ennakkomaksuerän maksamista koskevia vaatimuksia. Maksupäivä on päivä, jolloin kriisinratkaisuneuvoston maksutiliä hyvitetään.
                        
                        
                           7.   Samaan konserniin kuuluvien asetuksen (EU) N:o 806/2014 2 artiklassa tarkoitettujen yhteisöjen maksettava yksilöllinen vuotuinen hallintomaksu ja tarvittaessa ennakkomaksuerä kerätään kyseisen konsernin hallintomaksuvelvolliselta.
                        
                        
                           8.   Jos hallintomaksu maksetaan vain osittain tai sitä ei makseta lainkaan tai jos hallintomaksua koskevassa ilmoituksessa mainittuja maksuehtoja ei ole noudatettu, yksilöllisen vuotuisen hallintomaksun ja mahdollisen ennakkomaksuerän maksamatta olevalle määrälle kertyy maksun erääntymispäivästä päivittäin korkoa, jonka suuruus on EKP:n perusrahoitusoperaatioiden korko lisättynä 8 prosenttiyksiköllä, sanotun kuitenkaan rajoittamatta muita kriisinratkaisuneuvoston käytettävissä olevia keinoja.”
                        
                     
                  
                        5)
                     
                     
                        Muutetaan 9 artikla seuraavasti:
                        
                                    a)
                                 
                                 
                                    korvataan 1 kohta seuraavasti:
                                    
                                       ”1.   Erääntyneet yksilöllisen vuotuisen hallintomaksun maksuerät ja ennakkomaksuerät ja 8 artiklan 8 kohdan mukainen mahdollinen viivästyskorko ovat täytäntöönpanokelpoisia.”
                                    
                                 
                              
                  
                        6)
                     
                     
                        Lisätään 14 a artikla seuraavasti:
                        
                           ”14 a artikla
                           Varainhoitovuonna 2021 sovellettavat siirtymäjärjestelyt
                           Kriisinratkaisuneuvosto laskee varainhoitovuonna 2021 maksettavat yksilölliset vuotuiset hallintomaksut vuonna 2021 EKP:n kriisinratkaisuneuvostolle vuonna 2019 antamien tietojen ja niiden mahdollisten myöhempien päivitysten perusteella 6 artiklan mukaisesti. Kriisinratkaisuneuvosto laskee varainhoitovuonna 2021 maksettavat yksilölliset vuotuiset hallintomaksut uudelleen vuonna 2022 EKP:n kriisinratkaisuneuvostolle vuonna 2021 antamien tietojen perusteella 6 artiklan mukaisesti. Varainhoitovuodelle 2021 alun perin lasketun määrän ja uudelleen lasketun määrän välinen erotus tasataan, kun yksilöllisiä vuotuisia hallintomaksuja lasketaan varainhoitovuodelle 2022.”
                        
                     
                  
         
            2 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 11 päivänä helmikuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 225, 30.7.2014, s. 1.
         
            (2)  Komission delegoitu asetus (EU) 2017/2361, annettu 14 päivänä syyskuuta 2017, hallintomaksuja koskevasta lopullisesta järjestelmästä kriisinratkaisuneuvoston hallintomenojen kattamiseksi (EUVL L 337, 19.12.2017, s. 6).
         
            (3)  Euroopan keskuspankin asetus (EU) N:o 1163/2014, annettu 22 päivänä lokakuuta 2014, valvontamaksuista (EKP/2014/41) (EUVL L 311, 31.10.2014, s. 23).
         
            (4)  Euroopan keskuspankin asetus (EU) 2019/2155, annettu 5 päivänä joulukuuta 2019, valvontamaksuista annetun asetuksen (EU) N:o 1163/2014 muuttamisesta (EKP/2019/37) (EUVL L 327, 17.12.2019, s. 70).